1995-yilda boshoqli don ekinlari hosilini yig‘ishtirib olish va davlatga topshirishni rag‘batlantirish chora-tadbirlari to‘g‘risida

Respublikaning don mustaqilligini mustahkamlash, boshoqli don ekinlari hosilini yig‘ishtirib olishni jadal tugallash va davlat resurslariga don topshirishni ko‘paytirish borasida xo‘jaliklarni rag‘batlantirish maqsadida Vazirlar Mahkamasi qaror qiladi:
 1. 1995-yilda boshoqli ekinlar donini preyskurant narxlarda xarid qilish hajmi 1420 ming tonna miqdorida belgilansin va “O‘zdonmahsulot” davlat korporatsiyasiga 1-ilovaga muvofiq kamida 680 ming tonna donni erkin narxlarda qo‘shimcha ravishda sotib olish yuzasidan kontraktatsiya shartnomalari tuzilishini ta’minlash yuklatilsin.
 Boshoqli ekinlar doni uchun preyskurant narxlar 1a-ilovaga muvofiq belgilansin.
 Xo‘jaliklar tomonidan donni don qabul qilish punktlariga yetkazib berish bo‘yicha transport xarajatlari “O‘zdonmahsulot” davlat korporatsiyasi korxonalari hisobiga qoplansin.
 2. O‘zbekiston Respublikasi Qishloq xo‘jaligi vazirligi va “O‘zqishloqxo‘jalikta’minottuzatish” davlat-kooperativ qo‘mitasining Qoraqalpog‘iston Respublikasi Vazirlar Kengashi hamda viloyatlar hokimliklari bilan kelishilgan boshoqli ekinlar donini yig‘ishtirib olish va topshirish muddatlari bo‘yicha takliflariga 2-ilovaga muvofiq rozilik berilsin.
 3. O‘rim-yig‘im ishlarini jadallashtirish va hisob-kitoblarni o‘z vaqtida o‘tkazish uchun “O‘zdonmahsulot” davlat korporatsiyasi 1995-yilning may oyida qishloq xo‘jaligi korxonalariga xarid qilinadigan jami don miqdori qiymatining 40 foizgachasi avans tariqasida berilishini ta’minlasin, don uchun uzil-kesil hisob-kitoblarni uning amalda xarid qilinishiga qarab o‘tkazsin. 
 Qoraqalpog‘iston Respublikasi Vazirlar Kengashi, viloyatlar va tumanlar hokimliklari, Qishloq xo‘jaligi vazirligi, “O‘zmevasabzavotuzumsanoat” uyushmasi va O‘zbekiston qishloq xo‘jaligi fanlari akademiyasi berilgan avansdan ish haqi to‘lash, yonilg‘i-moylash materiallari, o‘g‘itlar, o‘simliklarni himoya qilishning kimyoviy va biologik vositalari, qishloq xo‘jaligi texnikasi va ularga ehtiyot qismlar, xizmat ko‘rsatuvchi korxonalar bilan hisob-kitob qilish uchun foydalanilishi ustidan nazoratni ta’minlasinlar.
 5. O‘zbekiston Respublikasi Qishloq xo‘jaligi vazirligi (Husanov) O‘zbekiston qishloq xo‘jaligi fanlari akademiyasi bilan birgalikda don o‘rim-yig‘imida band bo‘lgan xodimlar mehnatiga haq to‘lash va ularni moddiy rag‘batlantirish bo‘yicha tavsiyanomalarni bir hafta muddatda xo‘jaliklarga yetkazsin. Don o‘rim-yig‘imida moddiy rag‘batlarni kuchaytirish uchun xo‘jaliklarga kombaynchilar hamda o‘rim-yig‘im ishlarida band bo‘lgan boshqa xodimlar bilan har besh va o‘n kunda hisob-kitob qilish tavsiya etilsin. O‘rim-yig‘im mavsumi tugagach, bajargan ishiga qarab kombaynchilarga ikki tonnagacha, yuk avtomashinalari haydovchilariga va o‘rim-yig‘imdagi qo‘l ishlarida qatnashganlarga bir tonnagacha don bergan holda mahsulot bilan ish haqi to‘lash qo‘llansin.
 Markaziy bank, “O‘zagrosanoatbank”, “O‘zsanoatqurilishbank” o‘rim-yig‘im mavsumi qatnashchilari bilan o‘z vaqtida hisob-kitob qilish uchun xo‘jaliklarni naqd pul bilan ta’minlasinlar.
 6. Qoraqalpog‘iston Respublikasi Vazirlar Kengashi, viloyatlar hokimliklari, O‘zbekiston Respublikasi Qishloq xo‘jaligi vazirligi (Husanov), “O‘zqishloqxo‘jalikta’minottuzatish” (Jabborov), “O‘zmevasabzavotuzumsanoat” uyushmasi (Nosirov), “O‘zdonmahsulot” davlat korporatsiyasi:
 shu yilning 20-mayigacha don o‘rish-yig‘ish kombaynlarini, yig‘ib olingan donni tashish uchun transport vositalarini, urug‘lik donni tozalash mashinalarini, xirmonlarni, yuklash vositalarini, yong‘inga qarshi kurashish va boshqa asbob-anjomlarni tayyorlab qo‘yishni ta’minlasinlar. Zarur ehtiyot qismlar va rezinatexnika buyumlari rezervlarini yaratish chora-tadbirlarini ko‘rsinlar. Qoraqalpog‘iston Respublikasi va viloyatlar bo‘yicha kombaynlarni don o‘rim-yig‘imiga chiqarishni 3-ilovaga muvofiq amalga oshirsinlar;
 sug‘oriladigan yerlardan foydalanish samaradorligini oshirish uchun boshoqli don ekinlari hosili o‘rim-yig‘imi tugagach bo‘shagan maydonlarni tayyorlash hamda don va silosbop makkajo‘xori, kartoshka, sabzavot va o‘sish davri qisqa bo‘lgan boshqa ekinlarni viloyatlar bo‘yicha 4-ilovaga muvofiq takroriy ekish ishlarini qisqa muddatlarda o‘tkazsinlar;
 boshoqli don ekinlari hosilini o‘z vaqtida o‘rib-yig‘ib olishda va yerlarni takroriy ekin ekishga tayyorlashda fermyerlarga va aholiga amaliy yordam ko‘rsatsinlar. 
 7. “O‘zmashsanoat” uyushmasi (Sobirov) va “O‘zqishloqxo‘jalikta’minottuzatish” davlat-kooperativ qo‘mitasi (Jabborov) don hosilini yig‘ishtirib olish davrida sanoat korxonalarini xo‘jaliklarga texnika yordami ko‘rsatish vazifasi bilan tumanlarga 5-ilovaga muvofiq biriktirib qo‘ysinlar.
 8. “O‘zdonmahsulot” davlat korporatsiyasi (Mahamadjonov):
 1995-yilgi don hosilining elevatorlarda, don qabul qilish korxonalarida va uzoq punktlarda, don yetishtirish joylarida uzluksiz qabul qilib olinishini ta’minlasin;
 donni davlat resurslariga ko‘plab topshirtirish maqsadida jamoa xo‘jaliklari, kooperativlarning uyushmalari, xo‘jaliklarning boshqa turlari, shuningdek dehqon (fermer) xo‘jaliklari bilan donni erkin narxlarda xarid qilish uchun shartnomalar tuzish ishlarini avj oldirsin.
 9. Qishloq xo‘jaligi vazirligiga va “O‘zdonmahsulot” davlat korporatsiyaga, “O‘zmevasabzavotuzumsanoat” uyushmasiga, O‘zbekiston qishloq xo‘jaligi fanlari akademiyasiga 1996-yil hosili uchun boshoqli don ekinlari urug‘ligini g‘amlab qo‘yishni 6-ilovaga muvofiq ta’minlash tavsiya qilinsin.
 10. Qishloq xo‘jaligi vazirligi, “O‘zdonmahsulot” davlat korporatsiyasi, Tashqi iqtisodiy aloqalar vazirligi, Andijon, Namangan va Farg‘ona viloyatlari hokimliklari zarurat bo‘lganda qayd etilgan viloyatlarning xo‘jaliklarida 1996-yil hosili uchun ekish maqsadida bug‘doyning serhosil navlari urug‘liklarini respublika tashqarisidan keltirishni ta’minlasinlar. 
 11. O‘zbekiston Respublikasi Qishloq xo‘jaligi vazirligi va Ichki ishlar vazirligi, “O‘zmevasabzavotuzumsanoat” uyushmasi, Qoraqalpog‘iston Respublikasi Vazirlar Kengashi, viloyatlar hokimliklarining don hosilini yig‘ishtirib olish joylarida, ularni xirmonga va don qabul qilish punktlariga, shuningdek saqlash joylariga tashish chog‘ida qat’iy qo‘riqlanishini va hisobga olinishini ta’minlasinlar, buning uchun nazorat postlari tashkil etsinlar.
 12. “O‘zavtotrans” davlat korporatsiyasi (Axmetov), “O‘zqishloqxo‘jalikta’minottuzatish” davlat-kooperativ qo‘mitasi don hosilini yig‘ishtirib olish davrida Jizzax, Qashqadaryo va Samarqand viloyatlari xo‘jaliklari bilan shartnomalar asosida, avtomashinalarning 2 smenada ishlashini hisobga olgan holda, yuk avtomobillarini haydovchilar, xizmat ko‘rsatuvchi xodimlar va tuzatish vositalari bilan birgalikda xo‘jaliklarning buyurtmanomalariga muvofiq miqdorda va muddatlarda yuborsinlar.
 13. “O‘zdavneftmahsulot” birlashmasi don hosilini yig‘ishtirib olish va tashish uchun yonilg‘i-moylash materiallarining zarur zaxirasini yaratsin, ularning xo‘jaliklarga uzluksiz berilishini ta’minlasin.
 14. Mazkur qarorning bajarilishini nazorat qilish Bosh vazirning birinchi o‘rinbosari I. Jo‘rabekov zimmasiga yuklansin.